Ласкутнае шыццё

Тэхніка ласкутнага шыцця – адна з самых старажытных і распаўсюджаных тэхнік па ўсім свеце. Яе цяжка прыпісаць нейкаму аднаму народу ці якой-небудзь мясцовасці. Вядома, што ў славянскіх народаў ласкутнае шыццё паўстала хутчэй не як від мастацтва, а як неабходнасць, абумоўленая не надта высокім узроўнем жыцця. У мінулыя стагоддзі тэхналогія вырабу тканін для большасці народаў была вельмі дарагой, таму на працягу многіх стагоддзяў нашы продкі рознакаляровымі латкамі цыравалі вопратку з дзіркамі. А з вопраткі і вырабаў з тканіны, што адслужылі свой тэрмін, шылі ласкутныя коўдры, фіранкі, кілімкі і палавічкі.

У традыцыйным побыце беларусаў паўсюдна выраблялі дарожкі з абрэзкаў тэкстылю. Асабліва папулярныя яны былі на Палессі, дзе такімі дарожкамі часам высцілалі ўсю падлогу. У вялікай колькасці ствараліся дываны на сцены, коўдры, якія прадстаўляюць своеасаблівую мазаіку з каляровых лапікаў у выглядзе трыкутнікаў, квадратаў, ромбаў, палосак, скампанаваных у простыя, але выразныя дэкаратыўныя геаметрычныя кампазіцыі. Да гэтага часу некаторыя бабулькі ў вёсках захоўваюць у сваіх куфэрках падобныя вырабы.

Традыцыя шыць з рэшткаў тканіны паступова ператварылася ў сучасную тэхніку ласкутнага шыцця.

Цяпер старадаўнія традыцыі адраджаюцца, захопленыя майстры прыдумляюць новыя тэхналогіі, а ласкутнае шыццё ўсё часцей называюць замежнымі словамі – пэчворк, квілінг. Нягледзячы на свае старадаўнія карані, лапікавая шыццё лічыцца мастацтвам сучасным і дэмакратычным для творчага самавыяўлення. Сябе ў ім можа паспрабаваць кожны: узрост і ўзровень падрыхтоўкі не маюць значэння. Для працы патрэбныя толькі рознакаляровыя кавалкі тканіны, іголка, ніткі і трошкі фантазіі.

На сучасным этапе абрэзкавая тэхніка развіваецца па двух напрамках і адрозніваецца тэхналогіяй выканання: абрэзкавая мазаіка, аплікацыя. У першым варыянце адзінае палатно ствараецца з кавалачкаў тканіны без бачных швоў на паверхні гатовага вырабу; у другім – кантрасныя кавалкі тканіны нашываюцца на палатно аднаго тону. У вырабах часта спалучаюцца абодва тэхналагічных напрамкі з выкарыстаннем разнастайных мастацкіх прыёмаў і матэрыялаў. У ласкутнай тэхніцы сучасныя майстры вырабляюць дэкаратыўныя і ўтылітарныя вырабы – пано, прадметы інтэр'еру, дзіцячыя цацкі, сумкі, адзенне і многае іншае.

У Беларусі ў тэхніцы ласкутнага шыцця працуюць і прафесійныя мастакі, і самадзейныя майстры, актыўна ствараюцца клубы аматараў ласкутнага шыцця (напрыклад, Гомельскі клуб «Параскева», які працуе ў філіяле Веткаўскага музея стараабрадніцтва і беларускіх традыцый ім. Ф.Г. Шклярава). Арганізуюцца выставы, конкурсы, семінары, міжнародныя фестывалі. Дэкаратыўнасць, практычнасць вырабаў, што вырабляюцца ў тэхніцы ласкутнага шыцця, даказвае яго жыццеўстойлівасць і перспектыўнасць.

Самойленка Т.А.